Ma dönthet az iskolaőrség bevezetéséről a parlament
Fegyver nem lenne náluk, de gázspray, rendőrbot és bilincs igen. A 2021-es költségvetési javaslatról is ma szavaznak.
Az Országgyűlés pénteken, vagyis ma dönt a kormány 2021-es költségvetésről szóló javaslatáról, melyről megírtuk: a 2020-as áttervezett, nem nyilvános változatán fog alapulni, és ugyan szinte lehetetlen előre látni, a kormány szokás szerint jó korán átviszi az országgyűlésen.

A 2021-es központi költségvetés tervezetéből már kiderült, hogy a kormány jelentősen növelné a tehetősebb önkormányzatok által fizetett szolidaritási hozzájárulást, és nem csak ideiglenesen a járvány miatt, hanem a teljes 2021-es évre elvenné a gépjárműadó önkormányzatokra eső részét.

Az ülésnap délelőtt 11 órakor kezdődik, a napirend alapján huszonhat javaslatról szavaznak.

A jövő évi büdzsé elfogadása mellett a képviselők dönthetnek az egyes egyszer használatos műanyagok forgalomba hozatalának betiltásáról is.

Még 2018 májusában javasolt az Európai Bizottság uniós szintű szabályokat a műanyagszennyezés visszaszorítására, ennek része volt a tengereket is leginkább szennyező egyszer használatos műanyag csomagolóeszközök betiltása. A magyar kormány akkor kezdeményezőnek tűnt ezen a téren: már októberben bejelentették, hogy 2019-től megemelik a környezetvédelmi termékdíjat az egyszer használatos műanyagtermékek visszaszorítása érdekében, és már akkor szóba került, hogy 2021-től a műanyag zacskókat is betiltják.

Pénteken szavazhatnak az iskolaőrség bevezetéséről is. Maruzsa Zoltán köznevelési államtitkár erről korábban azt mondta, az iskolaőrség külön rendészeti szervként jöhet létre, és tagjai 2020. szeptember 1-jétől teljesíthetnek szolgálatot nagyságrendileg 500 köznevelési és szakképzési intézményben, ott, ahol "a rend fenntartása ezt igényli".

Szintén ma dönthetnek a tizenharmadik havi nyugdíj visszaépítésével összefüggő módosításokról is.

A kormány tervei szerint a következő év februárjában plusz egy heti nyugdíjat visz a postás, aztán kétheti pluszt, majd így érik el 2024-re a plusz egy hónapot. Ez jövőre 70 milliárd forintot emészt fel, 2024-re pedig összességében 280 milliárddal fordítanak majd többet nyugdíjkiadásra.

Pénteken kivételes eljárásban szavaznak még az elhunyt olimpiai érmes sportolók özvegyeinek járó életjáradék növeléséről, továbbá újra kísérletet tesznek a jobbikos Brenner Kolomann parlamenti alelnökké választására, továbbá a Színház- és Filmművészeti Egyetem (SZFE) modellváltási ügyéről is, amely miatt már tüntettek is.
költségvetés parlament iskolaőr egyszer használatos műanyag nyugdíj 13. havi nyugdíj iskolaőrség költségvetés 2021